**FAQ**

**Príklad č. 1 - Zamestnávateľ do 49 zamestnancov a výdavky na rekreáciu ako daňový výdavok**  
Môže si zamestnávateľ, ktorý zamestnáva 49 zamestnancov a menej zahrnúť do daňových výdavkov výdavky na rekreáciu, ak mu z osobitného predpisu ktorým je §152a ZDP nevyplýva táto  povinnosť?  
**Odpoveď**  
Áno, v prípade ak takéhoto zamestnávateľa požiada zamestnanec o preplatenie príspevku  na rekreáciu  a zamestnanec splní podmienku nepretržitého trvania pracovného pomeru najmenej 24 mesiacov po splnení ostatných podmienok  ustanovených v §152a ZP, zamestnávateľ  môže zamestnancovi vyhovieť. Ak sa zamestnávateľ  dobrovoľne  rozhodne postupovať podľa §152a ZP, sú náklady na príspevky na rekreáciu jeho daňovým výdavkom.

**Príklad č. 2 - Materská a rodičovská dovolenka, dohodári a príspevok na rekreáciu**  
Majú nárok na príspevok na rekreáciu aj  zamestnanci vykonávajúci prácu na dohodu o práci vykonávanej mimo pracovného pomeru, osoby na materskej a rodičovskej dovolenke ?  
**Odpoveď**  
Osoby, ktoré sú na materskej a rodičovskej dovolenke majú nárok na príspevok  na rekreáciu, ale zamestnanci  vykonávajúci  prácu na základe dohôd  o prácach vykonávaných mimo pracovného pomeru nemajú nárok na príspevok na rekreáciu.

**Príklad č. 3 - Nedodržanie 30- dňovej lehoty na predloženie účtovných dokladov**  
Podľa §152a ods.6 ZP zamestnanec preukáže zamestnávateľovi oprávnené výdavky na rekreáciu najneskôr do 30 dní odo dňa skončenia rekreácie predložením účtovných dokladov, ktorých súčasťou musí byť označenie zamestnanca. Ak zamestnanec  nedodrží  30- dňovú lehotu, bude možné uznať u zamestnávateľa za daňový výdavok oneskorene predložené doklady?  
**Odpoveď**  
Pre daňové účely zmeškanie tejto lehoty nemožno považovať za porušenie podmienok a zamestnávateľ zahrnie oneskorene predložený doklad zamestnancom (po splnení ostatných podmienok ustanovených v §152a ZP) do daňových výdavkov v nadväznosti na §19 ods.2 písm. c) bod 5 zákona o dani z príjmov.

**Príklad č. 4- Oprávnené výdavky podľa §152a ZP**  
Môžete uviesť príklady oprávnených výdavkov  zamestnanca pre účely  §152a ZP ?  
**Odpoveď**  
Za oprávnené výdavky sa považujú napríklad služby cestovného ruchu spojené subytovaním najmenej na dve prenocovania na území SR **,**stravovacie (pohostinské služby), služby cestovných kancelárií a cestovných agentúr, sprievodcovské služby, prepravné služby (cestná, železničná, lodná, letecká doprava, lanovky a vleky), informačné služby,športovo- rekreačné služby, kúpeľné a zdravotné služby,welness služby,služby cestovného poistenia. **Podmienkou však je, aby tieto služby súviseli  s ubytovaním najmenej na dve prenocovania a súčasťou účtovného dokladu musí byť označenie zamestnanca.**

**Príklad č. 5- Informácie v účtovnom  doklade**  
Čo sa považuje za relevantný "účtovný doklad " pre účely príspevkov na rekreáciu ?  
**Odpoveď**  
Všeobecné náležitosti účtovného dokladu sú definované v §10 zákona o účtovníctve. Zamestnanec  má povinnosť zamestnávateľovi predložiť taký doklad, ktorý splní podmienky oprávneného výdavku  definovaného v §152a ZP. Základnými informáciami, ktoré by mal obsahovať účtovný doklad  sú:

- identifikácia poskytovateľa rekeračného pobytu,

- identifikačné údaje zamestnanca, pre ktorého je doklad vystavený,

- uvedenie osôb, ktoré sa spolu so zamestnancom zúčastnili pobytu,

-  popis poskytnutých služieb,

-  časové vymedzenie poskytnutého rekreačného pobytu,

-  informácie o cene a  dátume úhrady za pobyt,

-  samotné číslo dokladu jeho vystavovateľa.

**Príklad č. 6 - Doklad z ERP a príspevky  na rekreáciu**  
Možno považovať za oprávnený účtovný doklad  aj doklad z ERP na ktorom nie je uvedené meno  zamestnanca?  
**Odpoveď**  
V danom  prípade nejde o postačujúci doklad predložený zamestnancom, pretože v  §8 zákona č.289/2008 Z.z. o používaní ERP a o výmene a doplnení zákona SNR č.511/1992 Zb. o správe daní a poplatkov  v z.n.p.   sú definované povinné údaje, ktoré musia byť na pokladničnom doklade uvedené. Podľa písmena o) citovaného zákona pokladničný doklad musí obsahovať ďalšie údaje, ktorých uvedenie vyplýva z osobitného predpisu (teda aj §152a ZP). Zamestnanec  predloží okrem dokladu z ERP aj iný doklad s označením zamestnanca, ktorým preukazuje oprávnené výdavky, napríklad hotelový účet, faktúru a pod.

**Príklad č. 7 - Príjmový pokladničný doklad  a príspevky  na rekreáciu**  
Možno na účely príspevkov na rekreáciu považovať za účtovný doklad aj príjmový pokladničný doklad , na ktorom je uvedené meno zamestnanca a ostatné náležitosti  o trvaní pobytu ?  
**Odpoveď**  
Ak príjmový pokladničný doklad spľňa všetky náležitosti účtovného dokladu podľa §10 zákona o účtovníctve, je účtovným dokladom akceptovateľným aj pre účely poskytnutia príspevku podľa §152a ZP. Uvedené platí ak ubytovacie zariadenie **nemá povinnosť evidovať svoje tržby prostredníctvom ERP.**

**Príklad č. 8 - Zľavové portály  a príspevky  na rekreáciu**  
Možno považovať za účtovný doklad aj výdavky na rekreáciu formou "voucheru " vyhotoveného portálom sprostredkujúcim ubytovanie ?  
**Odpoveď**  
Voucher sa  považuje len za "objednávku", ktorou sa objednáva ubytovanie (aj v prípade, že sa za voucher zaplatí vopred). Účtovným dokladom na účely §152a ZP by mal byť "vyúčtovací doklad" vystavený **priamo ubytovacím zariadením**, ktorým je zároveň potvrdené, že sa zamestnanec rekreácie zúčastnil.

**Príklad č. 9 - Zmluva o ubytovaní  podľa Občianskeho zákonníka**  
Je možné považovať za účtovný doklad od zamestnanca aj Zmluvu o ubytovaní uzatvorenú v zmysle §754 a nasl. z.č. 40/1964 Zb. (Občiansky zákonník) ak zamestnanec predložil aj doklad z  virtuálnej registračnej pokladnice, kde je uvedená informácia o zaplatení ubytovania pre seba a svoje deti?

**Odpoveď**  
Na účely §152a ZP možno aj takúto zmluvu považovať za relevantný doklad ak obsahuje všetky  náležitosti účtovného dokladu podľa §10 zákona o účtovníctve. Súčasťou zmluvy však musí byť označenie zamestnanca a iných oprávnených osôb, na ktoré je uplatnený príspevok na rekreáciu a súčasne zo zmluvy musí byť jasné, že došlo k naplneniu zmluvy. Ak zo zmluvy alebo  dokladu o zaplatení nevyplýva, že ubytovanie bolo poskytnuté, je potrebné  doložiť túto zmluvu aj potvrdením ubytovacieho zariadenia, že ubytovanie bolo poskytnuté.Týmto potvrdením sa doplnia aj náležitosti účtovného dokladu, a to "deň uskutočnenia účtovného prípadu" (ak tento deň nevyplýva priamo zo zmluvy), a to najmä vtedy, ak deň uzavretia (podpísania)  zmluvy nie je zhodný s dňom "uskutočnenia" ubytovania.

**Príklad č. 10 - Ubytovanie u  súkromníka  bez živnostenského oprávnenia**  
Zamestnanec nám predložil doklad o ubytovaní za rekreáciu od osoby,  ktorá nie je živnostníkom, ubytovanie poskytuje pod DIČ. Môžeme považovať takýto doklad za oprávnený pre účely §152a ZP?   
**Odpoveď**

Pod pojmom "prenocovanie" sa podľa zákona č.91/2010 Z.z. o podpore cestovného ruchu v z.n. p. rozumie prenocovanie fyzcikej osoby v zariadení prevádzkovanom ekonomickým subjektom poskytujúcim služby prechodného ubytovania, za ktoré odviedol obci miestnu daň za ubytovanie.Ubytovacie zariadenie je definované ako budova, priestor alebo plocha, v ktorom sa verejnosti celoročne poskytuje za úhradu prechodné ubytovanie a s ním spojené služby. Ubytovacie zariadenie je aj sezónne ubytovacie zariadenie poskytujúce ubytovanie a s ním spojené služby najviac deväť mesiacov v roku. Tieto základné pojmy sú zadefinované vo Vyhláške Ministerstva hospodársva SR z 26.júna 2008, ktorou sa ustanovujú klasifikačné znaky na ubytovacie zariadenia pri ich zaraďovaní do katefgórií a tried, ktorá je ustanovená podľa §30 ods.2 z.č. 455/1991 Zb. o živnostenskom podnikaní v z.n.p. Kategorizácia sa vzťahuje  na ubytovacie zariadenia, ktoré prevádzkujú podnikatelia poskytujúci ubytovanie a s ním spojené služby na základe živnostenského oprávnenia. Za oprávnené výdavky **nemožno považovať**úhrady vykonané na základe účtovného dokladu, ktorý zamestnancovi vystavila osoba, **ktorá nemá živnostenské oprávnenie**.

**Príklad č. 11 - Originál alebo kópia účtovného dokladu**  
Má zamestnanec povinnosť predložiť pri žiadosti o príspevok na rekreáciu zamestnávateľovi originál alebo kópiu účtovného dokladu ?  
**Odpoveď**  
Zamestnanec k žiadosti o príspevok na rekreáciu predloží **kópiu účtovného dokladu**. Ak zamestnávateľ požaduje predloženie originálu, zamestnanec mu  ho predloží len k nahliadnutiu.

**Príklad č. 12 - Bezpodielové spoluvlastníctvo manželov a úhrada rekreácie**  
Ak rekreácia bola uhradená z účtu manžela (manželky)  zamestnanca, ktorý má dispozičné právo k účtu, považuje sa takáto úhrada za hodnoverný účtovný doklad  u zamestnávateľa ?  
**Odpoveď**  
Prioritne úhrada oprávnených výdavkov na rekreáciu má byť zaplatená z účtu zamestnanca. Jediný prípad, kedy možno akceptovať úhradu z iného účtu je v prípade manželov, ktorí majú bezpodielové spoluvlastníctvo manželov. Spôsob preukazovania tejto skutočnosti si určuje zamestnávateľ.

**Príklad č. 13 - Úhrada rekreácie vykonaná kamarátom  a čestné prehlásenie**

Zamestnanec predložil doklad o ubytovaní kde bolo uvedené jeho meno a priezvisko, ale doklad o zaplatení znie na meno jeho  kamaráta. Zamestnanec predložil zamestnávateľovi  "čestné prehlásenie"v ktorom uviedol, že za pobyt zaplatil kamarátovi. Je potrebné, aby na účtovnom doklade bola uvedená presná špecifikácia zamestnanca (trvalý pobyt, číslo občianskeho preukazu)? Možno čestné prehlásenie zamestnanca považovať za preukazný účtovný doklad?  
**Odpoveď**

Povinnou náležitosťou účtovného dokladu je okrem iného aj označenie účastníkov a podľa §152a ZP súčasťou dokladu musí byť označenie zamestnanca. Ak na účtovnom doklade je uvedené meno a priezvisko zamestnanca , je to na účely §152a ZP postačujúce. Čestné prehlásenie zamestnanca však  nie je preukazný účtovný doklad.

**Príklad č. 14 - Daň z ubytovania  a príspevky  na rekreáciu**  
Je súčasťou oprávnených nákladov na rekreáciu zamestnanca aj daň z ubytovania a má povinnosť zamestnávateľ sledovať jej vyrubenie a úhradu?  
**Odpoveď**

Podľa §37 zákona č.582/2004 Z.z. o miestnych daniach a miestnom poplatku za komunálne odpady a drobné stavebné odpady v z.n.p.je predmetom dane z ubytovania odplatné prechodné ubytovanie podľa §754 a759 Občianskeho zákonníka v ubytovacom zariadení. Podľa §38 citovaného zákona je daňovníkom fyzická osoba, ktorá sa v ubytovacom zariadení odplatne prechodne ubytuje.Základom dane je podľa § 39 citovaného zákona počet prenocovaní. Definíciu prenocovania zákon č. 582/2004 Z. z. nepreberá z iného právneho predpisu, ani neuvádza svoju vlastnú. Definícia prenocovania uvedená v zákone č. 91/2010 Z. z. s podmienkou „...za ktoré odviedol obci miestnu daň za ubytovanie“ je podľa nášho názoru splnená aj v prípade, ak obec daň za ubytovanie neustanovila (daň za ubytovanie je fakultatívna daň), t. j. priamo sa vylučuje nutnosť splnenia tejto podmienky, ak táto daň na území obce neexistuje. Všetky povinnosti ohľadom evidencie daňovníkov, zúčtovanie a odvodu dane za ubytovanie sú v zákone č. 582/2004 Z. z. nastavené na platiteľa dane, t. j. na prevádzkovateľa ubytovacieho zariadenia. Daňovník nemá dôvod ani povinnosť skúmať splnenie náležitostí k dani za ubytovanie ustanovené vo všeobecne záväznom nariadení obce. V § 43 zákona č. 582/2004 Z. z. je uvedené splnomocnenie, čo môže obec ustanoviť vo všeobecne záväznom nariadení k dani za ubytovanie; okrem iného môže ustanoviť aj „náležitosti potvrdenia o zaplatení dane“. Ak obec neustanoví náležitosti potvrdenia o zaplatení dane, prevádzkovateľ ubytovacieho zariadenia sa musí riadiť ustanoveniami zákona o účtovníctve, t. j musí vystaviť potvrdenie o prijatej sume za daň za ubytovanie a účtovať o nej. A naopak, ak obec ustanoví náležitosti potvrdenia o zaplatení dane, musí prevádzkovateľ ubytovacieho zariadenia dodržať tieto náležitosti a to súčasne tak, aby toto potvrdenie bolo aj účtovným dokladom. Znamená to teda, že zamestnávateľ nemá dôvod ani povinnosť skúmať zaplatenie miestnej dane za ubytovanie, ak zamestnanec preukáže oprávnené výdavky účtovným dokladom znejúcim na neho, v ktorom nie je uvedené zaplatenie tejto dane.

**Príklad č. 15- Dve prenocovania po sebe, každé v inom ubytovacom zariadení**  
Zamestnanec absolvoval rekreáciu vo Vysokých Tatrách 4 dni, pričom každú noc spal v inom ubytovacom zariadení a teda predložil aj viac účtovných dokladov o ubytovaní a strave. Možno takto predložené výdavky považovať za oprávnené podľa §152a ZP?

**Odpoveď:**

Podľa § 152a ZP má ísť o ubytovanie najmenej na dve prenocovania, ale nie je tam väzba na jedno ubytovacie zariadenie. Ani z definície prenocovania nevyplýva, že má ísť o dve za sebou idúce prenocovania v jednom ubytovacom zariadení. Vzhľadom na to ide o preukazné oprávnené výdavky, pri ktorých zamestnancovi vzniká nárok na príspevok na rekreáciu.

**Príklad č. 16 -  Rekreácia uskutočnená na prelome rokov 2018 a 2019**  
Rekreácia začala od 28.12.2018 a trvala do 6.1.2019. Zamestnanec za rekreáciu preddavok zaplatil 28.12.2018 vo výške 50 € a doplatok vo výške 60 € bol uhradený v deň skončenia rekreácie 6.1.2019. Môže zamestnávateľ príspevok na rekreáciu poskytnutý zamestnancovi v sume 60,50 € (55% zo 110 €) oslobodiť od dane podľa § 5 ods. 7 písm. b) zákona o dani z príjmov a považovať ho za daňový výdavok (náklad)?  
**Odpoveď**  
Podľa § 52zt zákona o dani z príjmov sa ustanovenia  ktoré oslobodzujú príspevok na rekreáciu u zamestnanca v stanovenej výške  a súčasne sú v tejto limitovanej výške u zamestnávateľa daňovým výdavkom, použijú na rekreácie, **ktoré začínajú po 31.12.2018**. Príspevok na rekreáciu  nemožno oslobodiť od dane. Príspevok na rekreáciu v sume 60,50 €, ktorý je u zamestnanca zdaniteľný príjem, môže byť daňovým výdavkom podľa § 19 ods. 1 zákona o dani z príjmov len ak sú splnené ustanovené podmienky. Ak by bol poskytnutý aj príspevok zo sociálneho fondu na rekreáciu, bol by u zamestnanca zdaniteľným príjmom a u zamestnávateľa by nebol daňovým výdavkom (nákladom).

**Príklad č. 17-  Zálohová platba v r.2018, rekreácia uskutočnená v r.2019**  
Rekreácia začala od 2.1.2019 a trvala do 6.1.2019. Zamestnanec za rekreáciu zaplatil preddavok 28.12.2018 vo výške 110 € a doplatok vo výške 60 € bol uhradený v posledný deň rekreácie 6.1.2019. Ide o daňovo uznaný náklad vo výške 170 € v roku 2019?  
**Odpoveď**  
Zamestnanec má nárok na príspevok na rekreáciu v sume 55 % z oprávnených výdavkov, ktoré musí zamestnávateľovi preukázať ustanovenými dokladmi (obidva doklady musia byť účtovnými dokladmi s označením zamestnanca na sumy 110 € a 60 €). Príspevok v sume 93,50 € (55 % zo 170 €) je u zamestnávateľa daňovým výdavkom (nákladom) podľa § 19 ods. 2 písm. c) piaty bod zákona o dani z príjmov za rok 2019.

**Príklad č. 18 - Zálohová platba v roku čerpania rekreácie, doplatok uhradený z ERP**  
Zamestnanec k žiadosti o príspevok na rekreáciu priložil dva doklady, a to hotelový účet s označením zamestnanca, z ktorého je zrejmé, že ubytovacie zariadenie zamestnancovi vyúčtovalo 600 €, pričom 400 € zamestnanec zaplatil ako preddavok pred uskutočnením rekreácie zo svojho bankového účtu a doplatok 200 € zaplatil v hotovosti v ubytovacom zariadení, ktorý preukázal dokladom z ERP. Možno takéto doklady akceptovať ako doklady spĺňajúce ustanovené podmienky v § 152a ZP?  
**Odpoveď**  
Pokiaľ hotelový účet s označením zamestnanca a doklad z ERP obsahuje všetky náležitosti účtovného dokladu (slovné a číselné označenie účtovného dokladu, obsah účtovného prípadu a označenie jeho účastníkov, peňažnú sumu alebo údaj o cene za mernú jednotku a vyjadrenie množstva, dátum vyhotovenia účtovného dokladu, dátum uskutočnenia účtovného prípadu, ak nie je zhodný s dátumom vyhotovenia), potom tieto doklady spĺňajú ustanovené podmienky v § 152a ZP. Zamestnanec týmito dokladmi však nepreukázal úhradu zálohovej platby, t. j. či zálohová platba bola hradená osobou, ktorá o príspevok na rekreáciu žiadala. Preto je potrebné, aby zamestnanec zálohovú platbu preukázal, napr. výpisom z uskutočnenej transakcie, ktorého súčasťou bude aj označenie zamestnanca.

**Príklad č.  19 - Preddavok na rekreáciu poskytnutý zamestnávateľom a jeho vyúčtovanie**  
Zamestnávateľ podľa vnútropodnikovej smernice každoročne zamestnancom poskytuje 200 € preddavok na rekreáciu, ktorý do konca roka je potrebné predložiť k vyúčtovaniu. Zamestnancom, ktorí podajú žiadosť o príspevok na rekreáciu, ku ktorej priložia ustanovené doklady, doplatí zamestnávateľ príspevok na rekreáciu do sumy predstavujúcej 55 % z oprávnených výdavkov, maximálne do sumy 275 €. Môže zamestnávateľ preddavok 200 € a doplatok, max. 75 € oslobodiť od dane a bude daňovým výdavkom zamestnávateľa ?  
**Odpoveď**  
Podľa ustanovení Zákonníka práce môže zamestnávateľ medzi vyplatnými termínmi poskytovať preddavok na mzdu v dohodnutých termínoch. Rovnako môže zamestnávateľ poskytovať zamestnancovi aj preddavok  na rekreáciu v dohodnutých termínoch.Ak zamestnávateľ poskytne zamestnancovi preddavok na rekreáciu, o tomto preddavku síce účtuje, ale zúčtuje ho až v momente vyúčtovania so zamestnancom, t. j. v momente, keď zamestnanec predloží zamestnávateľovi príslušné doklady preukazujúce použitie poskytnutého preddavku na určený účel. Znamená to, že preddavok na rekreáciu v čase poskytnutia zamestnancovi nezdaní. Zamestnávateľ v čase vyúčtovania preddavku, t. j. najneskôr do konca roka posúdi, či sú splnené všetky ustanovené podmienky v § 152a ZP. Ak sú splnené všetky ustanovené podmienky, potom príspevok na rekreáciu za kalendárny rok (preddavok + doplatok, max. 275 €) predstavuje pre zamestnanca príjem oslobodený od dane [§ 5 ods. 7 písm. b) ZDP] a pre zamestnávateľa daňový výdavok (náklad) podľa § 19 ods. 2 písm. c) piaty bod zákona o dani z príjmov. Ak však ustanovené podmienky nie sú splnené, preddavok na rekreáciu v sume 200 € zamestnancovi zdaní, a to najneskôr v decembrovej výplate, u zamestnávateľa nepôjde o daňový výdavok (náklad) , mohlo by ísť o daňový výdavok (náklad) podľa § 19 ods. 1 zákona o dani z príjmov, ale len v prípade, ak sú splnené ustanovené podmienky.

**Príklad č. 20 - Kratší pracovný čas  a výpočet príspevku na rekreáciu**  
Dvaja zamestnanci požiadali zamestnávateľa o príspevok na rekreáciu. Obidvaja k žiadosti priložili účtovný doklad s označením zamestnanca na sumu 100 €. V akých sumách bude zamestnancom vyplatený príspevok, ak jeden z týchto zamestnancov pracuje na kratší pracovný čas (polovičný úväzok)?   
**Odpoveď**  
Zamestnávateľ obidvom zamestnancom vypltí 55 % oprávnených nákladov, t.j. po 55 €. Zamestnancovi, ktorý pracuje kratší pracovný čas (na polovičný úväzok), kráti len najvyššiu sumu príspevku, t.j. sumu 275 €.Ak by v tomto kalendárnom roku zamestnanec, ktorý pracuje na kratší pracovný čas , za nezmenených podmienok, znova požiadal o príspevok na rekreáciu (požiadal by zamestnávateľa doplatiť príspevok max. sumy) , potom by mu zamestnávateľ  mohol v súlade s §152a ZP doplatiť príspevok na rekreáciu max. do sumy 137,50 € (čo je  najvyššia sumu príspevku znížená v pomere zodpovedajúcom kratšiemu pracovnému času).

**Príklad č.21 - Denné detské tábory, športové kempy a príspevky na rekreáciu**  
Považujú sa za organizovanú viacdennú aktivitu detí počas letných prázdnin aj športové sústredenia, športové kempy,  resp. organizovanie iných detských aktivít počas školských prázdnin napr. "Detská univerzita"  ? Tieto  organizované aktivity sú  poskytované buď s ubytovaním a stravou (ako súčasť poskytnutej služby), alebo bez, podľa miesta bydliska dieťaťa.  Bude takýto výdavok u zamestnávateľa daňovo uznaným výdavkom ako príspevok na rekreáciu?  
**Odpoveď**  
Ak ide o organizované viacdenné aktivity a zotavovacie podujatia (aj bez ubytovania) **počas školských prázdnin**na území Slovenskej republiky pre vlastné dieťa, dieťa zverené zamestnancovi do náhradnej starostlivosti na základe rozhodnutia súdu alebo dieťa zverené zamestnancovi do starostlivosti pred rozhodnutím súdu o osvojení navštevujúce základnú školu alebo niektorý z prvých štyroch ročníkov gymnázia s osemročným vzdelávacím programom  vzťahuje sa na takéto aktivity ustanovenie §152a ZP a po predložení oprávnených dokladov zamestnancom  sú u zamestnávateľa  daňovým výdavkom.

**Príklad č. 22- Konateľ bez pracovnej zmluvy a príspevok na rekreáciu**  
Má nárok na príspevok na rekreáciu  aj konateľ bez pracovnej zmluvy a bude takto poskytnutý príspevok daňovým výdavkom zamestnávateľa?    
**Odpoveď**  
Nie, pretože §152a ZP definuje že nárok na príspevok na rekreáciu má  **zamestnanec**, ktorý nepretržite pracoval u zamestnávateľa najmenej 24 mesiacov.Konateľ bez pracovej zmluvy nemá nárok na príspevok na rekreáciu a takto poskytnutý príspevok môže byť daňovým výdavkom zamestnávateľa len ako zamestnanecký benefit  podľa §19 ods.1 zákona o dani z príjmov (zamestnávateľ zdaní ako nepeňažný príjem konateľa).

**Príklad č. 23 - Vlastné ubytovacie zariadenie** **a príspevky na rekreáciu**  
Spoločnosť poskytuje ubytovanie vo vlastnom  rekreačnom  zariadení výhradne vlastným zamestnancom a ich rodinným príslušníkom. Za pobyt  zamestnanci platia na základe interného cenníka. Môže si spoločnosť zahrnúť do daňových výdavkov  takto poskytnuté príspevky na rekreáciu zamestnancov ?  
**Odpoveď**  
Ak vlastné rekreačné zariadenie spľňa podmienky ustanovené v §2 písm.d) zákona č.91/2010 Z.z. o podpore cestovného ruchu v z.n. p. a má v predmete podnikania ubytovacie služby, potom výdavky na rekreáciu po splnení podmienok uvedených v §152a ZP budú u zamestnávateľa daňovým výdavkom. Ak nebudú splnené podmienky, zamestnávateľ bude postupovať podľa §21 ods.1 písm. f) zákona o dani z príjmov, daňovým výdavkom nebudú výdavky prevyšujúce príjmy v zariadeniach na uspokojovanie potrieb zamestnancov.

**Príklad č. 24 - Účtovanie a zahnutie rekreačných poukazov do daňových výdavkov zamestnávateľa**  
Ako má zamestnávateľ uplatniť v daňových výdavkoch 55 % oprávnených výdavkov pri príspevku na rekreáciu v prípade, ak zamestnávateľ využije rekreačné poukazy?

**Odpoveď**  
U zamestnávateľa náklady na rekreácie vo výške a za podmienok ustanovených pre zamestnancov podľa § 152a ZP sa účtujú na účet 527 – Zákonné sociálne náklady v momente keď bude poukaz v rekreačnom zariadení zamestnancom použitý. Súvzťažný účet závisí od konkrétneho spôsobu vydania rekreačného poukazu a dohodnutých podmienok – môže to byť napr. účet 213 – Ceniny, 335 – Pohľadávky voči zamestnancom alebo aj iný záväzkový účet vyplývajúci z obchodno-záväzkových vzťahov.

**Príklad č.25- Príspevky na rekreáciu formou elektronických rekreačných poukazov**  
Zamestnávateľ sa rozhodne pre elektronické rekreačné poukazy a preto uzatvoril zmluvu so spoločnosťou XXX. Zamestnancom, ktorí požiadali o príspevok na rekreáciu, v marci 2019 vydá rekreačné poukazy formou nabitej karty na sumu 500 €. Podľa zmluvne dohodnutých podmienok spoločnosť XXX bude zamestnávateľovi fakturovať tie sumy, ktoré budú z rekreačných poukazov čerpané. Zamestnávateľ zamestnancovi prispeje na rekreáciu za splnenia ustanovených podmienok podľa § 152a ZP 55 % z celkovej úhrady, max. 275 € a zostávajúcu sumu zamestnancovi zrazí zo mzdy v najbližšom výplatnom termíne po ukončení rekreácie. Ako postupuje zamestnávateľ, ak zamestnanec v apríli 2019 absolvuje rekreačný pobyt, za ktorý rekreačným poukazom zaplatí 400 €?

**Odpoveď**  
Zamestnávateľ v tomto prípade zamestnancovi v mesiaci poskytnutia rekreačného poukazu sumu 500 € nezdaní. Zamestnávateľ preverí splnenie ustanovených podmienok v § 152a ZP k prvému dňu začatia rekreácie. Zamestnanec podľa zmluvne dohodnutých podmienok môže rekreačným poukazom hradiť len oprávnené výdavky ustanovené v § 152a ZP, preto zamestnávateľ podľa § 152a zamestnancovi prispeje na rekreáciu 55 % zo uhradenej sumy 400 €, t. j. 220 €. Príspevok zamestnávateľa 220 € je podľa § 5 ods. 7 písm. b) zákona o dani z príjmov oslobodený od dane a zamestnávateľ ho uvedie aj na mzdovom liste. Zostávajúca suma do 400 €, ktorú zamestnanec z rekreačného poukazu čerpal (180 €), zamestnávateľ zrazí zamestnancovi zo mzdy v najbližšom výplatnom termíne. Na základe fakturovanej sumy od spoločnosti XXX zamestnávateľ zaúčtuje:

* 55 % zo 400 €(220 € do náladov na účt 527 – Zákonné sociálne náklady, táto suma bude aj daňovým výdavkom  podľa §19 ods.2 písm. c) bod 5 zákona o dani z príjmov,
* 45 % zo 400 €(180 €) ako pohľadávku voči zamestnancovi účet 335- Pohľadávky voči zamestnancom, ktorú zúčtuje so záväzkom zo mzdy (ako zrážku zo mzdy).

Zamestnávateľ poskytne zamestnancovi príspevok na rekreáciu po predložení účtovných dokladov v najbližšom výplatnom termíne určenom u zamestnávateľa na výplatu mzdy, ak sa zamestnávateľ nedohodne so zamestnancom inak. Ak nebol príspevok na rekreáciu poskytnutý prostredníctvom rekreačného poukazu, na žiadosť zamestnanca sa príspevok na rekreáciu, ktorá začala v jednom kalendárnom roku a nepretržite trvá v nasledujúcom kalendárnom roku, bude považovať za príspevok na rekreáciu za kalendárny rok, v ktorom rekreácia začala.

**Príklad č. 26 -  Nedočerpané a vrátené rekreačné poukazy**  
Zamestnávateľ nakúpil rekreačné poukazy formou nabitej karty na sumu 275 € a to pre zamestnancov spĺňajúcich podmienku doby trvania pracovného pomeru. Má zamestnávateľ povinnosť ďalej skúmať, či zamestnanec vynaložil prostriedky na oprávnené výdavky (min. 2 prenocovania v SR) a v minimálnom rozsahu 500 €? Je povinnosť preukázať oprávnené výdavky účtovným dokladom? Odovzdanie rekreačného poukazu je daňovým výdavkom zamestnávateľa, bez ohľadu na to, či zamestnanec príspevok vyčerpal čiastočne alebo vôbec nevyčerpal alebo nepoužil na oprávnené výdavky?

**Odpoveď**  
Zamestnávateľ, ktorý poskytne zamestnancom rekreačné poukazy je povinný preveriť splnenie ustanovených podmienok v § 152a ZP a to z dôvodu, aby mohol poskytnutý príspevok na rekreáciu podľa § 5 ods. 7 písm. b) zákona o dani z príjmov oslobodiť od dane a považovať za daňový výdavok (náklad). Pokiaľ zamestnávateľ nemá k dispozícii informácie o splnení všetkých podmienok ustanovených v § 152a ZP, zamestnanec ich poskytne zamestnávateľovi, napr. predložením preukazných dokladov (napr. účtovné doklady, ktorých súčasťou je označenie zamestnanca a oprávnených osôb). Daňovým výdavkom (nákladom) zamestnávateľa nie je odovzdanie rekreačného poukazu, nakoľko zamestnávateľ splnenie podmienok na poskytnutie príspevku na rekreáciu posudzuje až ku dňu začatia rekreácie. Z uvedeného vyplýva, že príspevok na rekreáciu môže byť u zamestnávateľa daňovým výdavkom (nákladom) podľa § 19 ods. 2 písm. c) piaty bod zákona o dani z príjmov, až po posúdení splnenia ustanovených podmienok.

**Príklad č.27 - Denné detské tábory a rekreačné poukazy**  
Je možné za oprávnené náklady na rekreáciu podľa §152a ZP považovať aj denné detské tábory poskytnuté formou rekreačných poukazov?  
**Odpoveď**  
Zamestnávateľ  môže poskytnúť prostredníctvom rekreačného poukazu príspevok na rekreáciu podľa §152a ZP aj na organizované viacdenné aktivity, zotavovacie podujatia **počas školských prázdnin**na území SR pre **vlastné dieťa, dieťa zverené zamestnancovi do náhradnej starostlivosti na základe rozhodnutia súdu alebo dieťa zverené zamestnancovi do starostlivosti pred rozhodnutím súdu o osvojení dieťa zamestnanca**, ak sú  splnené podmienky  definované v  §152a ZP.

**Príklad č.28 - Storno poplatku**  
Zamestnanec zmenil termín rekreácie, za čo mu ubytovacie zariadenie  vyfakturovalo storno poplatok. Ide o oprávnený náklad na rekreáciu podľa §152a ZP?  
**Odpoveď**  
V danom prípade sa nejedná o oprávnený náklad na rekreáciu tak ako je definovaný v §152a ZP, pretože nejde o službu cestovného ruchu, resp. službu spojenú s rekreáciou.

**Príklad č.29 - Kúpeľný pobyt a náklady na rekreáciu**  
Zamestnanec absolvoval kúpeľný pobyt , pričom prvých 10 dní kúpeľného pobytu bol práceneschopný a ďalších 11 dní čerpal dovolenku. Možno príspevok na rekreáciu počítať z celkových nákladov na kúpeľný pobyt alebo len pomernou časťou nákladov pripadajúcich na obdobie absolvovania dovolenky?  
**Odpoveď**  
Ak je zamestnanec na liečení nariadenom napr. zdravotnou poisťovňou,  je viazaný dodržiavať liečebný režim stanovený ošetrujúcim lekárom, nejde o rekreáciu  a preto nie je možné aplikovať §152a ZP, bez ohľadu na skutočnosť či bol zamestnanec časť pobytu práceneschopný a časť pobytu absolvoval dovolenku .  V prípade nariadeného liečenia má zamestnanec nárok uplatniť si nezdaniteľnú časť na kúpeľnú liečbu za úhradu, ktorú platil a súvisí s kúpeľnou starostlivosťou. Len v prípade, ak  zamestnanec využíva služby kúpeľov s odporúčanými procedúrami lekára v rámci svojej dovolenky, teda ak mu nebola kúpeľná starostlivosť nariadená lekárom, alebo nebola schválená zdravotnou poisťovňou,  vzniká mu nárok na príspevok na rekreáciu. **Stanovisko vydané dňa 12.9.2019.**

**Príklad č.30 - Vlastné dieťa a spoločná domácnosť**  
Je potrebné skúmať pre účely §152a ods.4 ZDP či vlastné dieťa tvorí s rodičom spoločnú domácnosť ?  
**Odpoveď**  
V súlade s §152a ods.5 ZP oprávnenými výdavkami podľa §152a ods.1 ZP sú aj preukázané výdavky zamestnanca podľa odseku 4 na manžela, vlastné dieťa, dieťa zverené zamestnancovi do náhradnej starostlivosti  na základe rozhodnutia súdu alebo dieťa zverené zamestnancovi do starostlivosti  pred rozhodnutím súdu o osvojení a inú osobu žijúcu so zamestnancom v spoločnej domácnosti., ktorí sa so zamestnancom zúčastňujú  na rekreácii. To znamená, že spoločná domácnosť je viazaná na inú osobu, a preto nie je potrebné skúmať spoločnú domácnosť v prípade predloženia preukazných výdavkov zamestnanca na manžela(manželku) , vlastné dieťa, dieťa zverené do náhradnej starostlivosti alebo dieťa zverené zamestnancovi do starostlivosti  pred rozhodnutím súdu.

**Príklad č.31 - Ostatné služby zamestnanca spojené s rekreáciou, ubytovanie zaplatené kamarátom**  
Môže si zamestnanec uplatniť preukázané výdavky na "ostatné služby" spojené s rekreáciou, ak prenocovanie na dve noci platil jeho kamarát a zamestnanec za seba platil masáže, stravovacie služby,  welness služby, a má na tieto služby vystavenú faktúru na svoje meno?  
**Odpoveď**  
Zamestnávateľ môže za oprávnené výdavky akceptovať aj výdavky, ktorými zamestnanec preukazuje len služby cestovného ruchu spojené s ubytovaním alebo služby súvisiace s rekreáciou v súlade s §152a ods.4 písm. a) a b) ZP, ak tieto výdavky za služby zaplatil  zamestnanec a za ubytovanie jeho kamarát. Podmienka ubytovania najmenej na dve prenocovania na území SR musí byť však splnené a zamestnávateľovi preukázaná účtovnými dokladmi s označením zamestnanca. Výdavky za  uvedené služby možno akceptovať len do výšky, ktorá súvisí s ubytovaním zamestnanca a nemožno akceptovať tie výdavky, ktoré zaplatil zamestnanec v súvislosti s ubytovaním jeho kamaráta.

**Príklad č.32 - Cigarety, hračky, hygienické potreby  zakúpené na recepcii**  
Môže zamestnávateľ uznať ako oprávnený  výdavok na rekreáciu cigarety zakúpené v ubytovacom zariadení, hygienické potreby (zubné pasty, kefky, drogériu, detské plienky), hračky, suveníry, darčekové predmety  na ktoré je vystavená riadna faktúra ubytovacím zariadením?  
**Odpoveď**  
Podľa §152a ods.4 písm. b) Zákonníka práce oprávnenými výdavkami na rekreáciu sú preukázané výdavky zamestnanca na pobytový balík obsahujúci ubytovania najmenej na dve prenocovania a stravovacie služby alebo iné služby **súvisiace s rekreáciou na území SR**. Napriek tomu, že uvedené výdavky sú súčasťou riadne vystavenej faktúry, podľa nášho názoru nejde o výdavky spojené s rekreáciou.

**Príklad č.33 - Večere objednané zvlášť**  
Zamestnanec si objednal ubytovanie s raňajkami na 2 prenocovania. Počas pobytu si dokúpil v ubytovacom zariadení dodatočne  večere,

a)    môže mu zamestnávateľ tento výdavok uznať ako oprávnený a oslobodiť príspevok na rekreáciu od dane z príjmov v prípade, že za každé jedlo platil zvlášť (mimo objednaného pobytu s raňajkami) napr. v hotovosti a doklad priloží spolu s dokladom o zaplatení ubytovania k žiadosti o refundáciu výdavkov?

b)    môže mu zamestnávateľ tento výdavok uznať ako oprávnený a oslobodiť príspevok na rekreáciu od dane z príjmov v prípade, že toto jedlo bude súčasťou vyúčtovacieho dokladu, ktorý mu vystaví ubytovacie zariadenie sumárne na konci pobytu?  
**Odpoveď**

Ak zamestnanec zaplatil samostatne za služby, resp. jedlo v hotovosti  a má doklad o zaplatení z ERP, ktorý obsahuje  jeho meno (teda že on zaplatil za večere), môže byť  tento doklad podkladom k oslobodeniu príspevku na rekreačnú starostlivosť. Ak doklad z ERP nie je vystavený na meno  zamestnanca (resp. manželky), tak podmienka pre oslobodenie príspevku nie je splnená. Splnenie podmienky  v tomto prípade je možné uznať, ak platba za jedlo je v celkovej zúčtovacej faktúre za všetky poskytnuté služby rekreačným zariadením. Odpoveď platí aj pre alternatívu b) uvedenú v otázke.

**Príklad č.34 - Rekreácia zaplatená kolegyňou**  
Dve zamestnankyne boli na rekreácii. Každá z nich predložila vlastný účtovný doklad (fa) s uvedením mena a priezviska, a vyčíslenými nákladmi na svoju osobu. Úhradu za obe zamestnankyne však vykonala len zamestnankyňa č.1 zo svojho účtu. Môže zamestnávateľ uznať ako oprávnený  výdavok na rekreáciu takto preukázanú úhradu u oboch zamestnankýň?  
**Odpoveď**  
V uvedenom prípade nárok nie je možné uznať za daňový výdavok výdavky na rekreáciu u zamestnankyne č.2 , v doklade nie je uvedené, že za pobyt zaplatila.

**Príklad č.35 - Zamestnancom zaplatená záloha Zľavomatu, vyúčtovanie od ubytovacieho zariadenia vo výške 0**  
Zamestnanec sa zúčastnil rekreačného pobytu v 03/2019, ktorý si objednal cez portál Zľavomat.  Spĺňa podmienku trvania pracovného pomeru 24 mesiacov a doklady predložil do 30 dní od skončenia rekreácie. Zamestnanec predložil faktúru (vystavilo ju ubytovacie zariadenie) na jeho meno  na sumu 400 EUR, kde je uvedené, že sa viaže na voucher č. xxx, k úhrade 0 EUR , nakoľko tam prebehla úhrada zálohovej faktúry. Ako doklad o úhrade predložil potvrdenku o transakcii z jeho bežného účtu na sumu 400 EUR v prospech Zľavomatu.  Je možné uznať zamestnancovi nárok na rekreačný príspevok oslobodený od dane za týchto podmienok?  
**Odpoveď**  
Úhrada oprávnených výdavkov by mala byť zaplatená zamestnancom napr. z jeho účtu, alebo hotovostne, pričom táto úhrada musí byť zamestnancom preukázaná.Vyúčtovací doklad obsahuje cenu za pobyt a ostatné služby, aj to že úhrada bola uskutočnená zálohovou platbou, o čom je priložený doklad o platbe kartou (z účtu v banke), avšak nejde o doklad vystavený na meno zamestnanca /zamestnankyne. Ak má zamestnanec  k dispozícii výpis z banky ( z účtu)  na jeho meno,  môže týmto spôsobom preukázať zaplatenie za pobyt.

**Príklad č.36 - Rekreácia pre manželov cez zľavový portál,  pre deti dokúpená v ubytovacom zariadení**  
Zamestnanec si objednal ubytovanie pre  seba a manželku s polpenziou cez zľavový portál. Po absolvovaní pobytu  predložil voucher zo Zľavy dňa na sumu 230 €, výpis z účtu o zaplatení voucheru a potvrdenie z hotela o ubytovaní. Potvrdenie bolo vystavené na meno zamestnanca. Zároveň predložil druhý účet, ktorý bol vystavený hotelom  na ten istý dátum tiež na jeho meno a bolo v ňom uvedené ubytovanie s polpenziou pre jeho 2 deti, poplatok za miestnu daň, bowling, parkovanie v sume 130 €. Dokladom o zaplatení bol výpis z účtu cez internet banking, lebo platil kartou. Je možné obidva tieto doklady akceptovať a vyplatiť mu príspevok na rekreáciu v sume 55% z 350€ = 198€? Zamestnanec uviedol, že ubytovanie s polpenziou pre deti nebolo možné zakúpiť spolu cez Zľavu dňa, ale len ako príplatok, ktorý sa platí priamo pri pobyte v hoteli.  
**Odpoveď**  
V uvedenom prípade je možné zamestnancovi poskytnúť príspevok na rekreáciu v sume 55% z 360 eur (230+130) za seba, manželku a deti, ktoré sa rekreácie s ním zúčastnili, ak zamestnanec dokladoval oprávnené výdavky potvrdením z hotela znejúcim na jeho meno, s uvedením osôb zúčastnených (manželka a deti) na rekreácii a zaplatením sumy z jeho účtu.

**Príklad č.37 - Úhrada za rekreáciu je vo vyššej sume ako je uvedené v doklade**  
Zamestnanec predložil organizácii žiadosť o príspevok na rekreáciu. K žiadosti priložil účtovný doklad-faktúru v ktorej sú  uvedené osoby, ktoré sa rekreácie zúčastnili (manželka a dieťa zamestnanca). Rekreáciu však uhradila manželka zamestnanca zo svojho účtu. Úhrada za rekreáciu  z účtu manželky je však vo vyššej - inej sume, ako účtovný doklad (faktúra), nakoľko v úhrade je poplatok za rekreáciu aj za iné osoby,iní rodinní  príslušníci s ktorými sa rekreácie zamestnanec (manželka a dieťa) zúčastnili. Úhrada  z účtu  je vyššia ( iná čiastka ),   než je predložený doklad. Z akej sumy zamestnávateľ môže preplatiť oprávnené výdavky na rekreáciu?

**Odpoveď**  
Ak sa zamestnanec zúčastnil rekreácie a zamestnávateľovi k žiadosti o príspevok na rekreáciu predložil  účtovný doklad, ktorý vystavilo ubytovacie zariadenie  na meno zamestnanca s uvedením oprávnených výdavkov a s uvedením osôb zúčastnených   spolu so zamestnancom na rekreácií, vo Vašom prípade manželka a dieťa zamestnanca a úhradu za rekreáciu  vykonala manželka zo svojho účtu, za predpokladu, že manželia majú bezpodielové spoluvlastníctvo,  v takom prípade je možné zamestnancovi poskytnúť príspevok na rekreáciu v sume 55% **zo sumy uvedenej na faktúre**.

**Príklad č. 38 -Úhrada za rekreáciu cez Zľavomat bez vyúčtovacieho dokladu**  
Objednala  som si rekreáciu cez zľavový portál v SR na 3 noci. Faktúru som uhradila zľavovému portálu avšak ubytovacie zariadenie mi odmietlo vydať vyúčtovací doklad, ale vydalo mi Potvrdenie o absolvovaní rekreačného pobytu v ich zariadení spolu s informáciou o termíne uskutočnenia rekreácie. Je  to   hodnoverný doklad pre zamestnávateľa?  
**Odpoveď**  
Doklad o absolvovaní rekreácie nestačí, je potrebné preukázať aj zaplatenie.  V doklade musí byť uvedené meno osoby, ktorá za rekreáciu zaplatila. Zamestnávateľ si v internom predpise stanovuje , aký doklad bude vyžadovať na zdokladovanie účasti na rekreácii.

**Príklad č. 39 -Liečebný pobyt skupiny B a rekreácia**  
Zamestnanec požiadal o príspevok na rekreáciu. Predložil daňový doklad - doplatok skupiny  B v kúpeľoch Bojnice. Platil ubytovanie, daň z ubytovania , ale za  čas absolvovania  kúpeľov predložil zamestnávateľovi  žiadosť o nemocenské. Má nárok na príspevok na rekreáciu?  
**Odpoveď**  
Zamestnanec nemá nárok na príspevok na rekreáciu ak mu bol liečebný pobyt schválený zdravotnou poisťovňou,  kedy je zamestnanec povinný dodržiavať liečebný režim (v danom prípade nejde o rekreáciu). Zamestnávateľ môže uhradiť zamestnancovi príspevok na rekreáciu, ktorú si zamestnanec dobrovoľne vyberie a sám si určuje obsahovú náplň odpočinku. Len v prípade, ak  zamestnanec využíva služby kúpeľov s odporúčanými procedúrami lekára v rámci svojej dovolenky, teda ak mu nebola kúpeľná starostlivosť nariadená lekárom, alebo nebola schválená zdravotnou poisťovňou,  vzniká mu nárok na príspevok na rekreáciu.**Stanovisko vydané dňa 12.9.2019**

**Príklad č. 40 - Preukazné doklady na rekreáciu dieťaťa podľa §152a ods.4 písm. d) Zákonníka práce**

Aké doklady je povinný predložiť zamestnanec aby preukázal nárok na príspevok na rekreáciu podľa §152a ods.4 písm. d) Zákonníka práce (denné detské tábory)?  
**Odpoveď**  
Vyúčtovací doklad vystavený priamo ubytovacím zariadením nemôže automaticky žiadať zamestnávateľ od zamestnanca  v prípade preukazovania výdavkov podľa §152a ods.4 písm. d)  ZP, nakoľko v danom prípade nemusí ísť o výdavky priamo viazané na ubytovanie. Ak zamestnanec žiada o príspevok na rekreáciu v prípade vynaložených výdavkov na denné detské tábory , potom tieto oprávnené výdavky preukazuje dokladmi, ktorých súčasťou je označenie zamestnanca. Pokiaľ zariadenie organizujúce napr. detské tábory nevystavuje "vyúčtovací doklad", potom podľa nášho názoru môže zamestnanec úhradu preukázať účtovným dokladom s jeho označením, napr. výpis z bankového účtu, ku ktorému predloží ďalší doklad **preukazujúci účasť  dieťaťa na organizovaných viacdenných aktivitách**alebo zotavovacích podujatiach. Za účtovný doklad nemožno považovať napr. vyplnenú prihlášku.

**Príklad č. 41-Liečebný pobyt dieťaťa sprevádzaný rodičom**  
Zamestnanec spolu so svojimi deťmi absolvuje liečenie počas letných prázdnin, Deťom zamestnanca liečenie preplatí zdravotná poisťovňa, zamestnanec si hradí pobyt sám. Má nárok na príspevok na rekreáciu, ak toto liečenie absolvuje počas pracovného voľna na ošetrovanie člena rodiny (OČR)?  
**Odpoveď**  
Zamestnanec, ktorý je na účely zákona č.461/2003 Z. z. poistencom , je počas trvania OČR   povinný dodržiavať účel OČR (osobné a celodenné ošetrovanie chorého dieťaťa) a preto nemožno toto obdobie považovať za obdobie absolvovania rekreácie. Zamestnanec nemá nárok na príspevok na rekreáciu za obdobie počas trvania OČR  na dieťa.

**Príklad č. 42 - Servisný poplatok sprostredkovateľa**  
Môže mi zamestnávateľ preplatiť príspevok na rekreáciu ak vo vyúčtovacom doklade  je servisný poplatok sprostredkovateľa, ktorý som mu uhradila?  
**Odpoveď**  
Ak boli splnené podmienky §152a ZP, zamestnávateľ pri vyplatení príspevku vychádza zo sumy zníženej o servisný poplatok.

**Príklad č. 43 - Ubytovanie v stane**  
Je možné využiť rekreačný poukaz aj na ubytovanie v kempe (v stane?)  
**Odpoveď**  
Ak boli splnené podmienky §152a ZP, zamestnávateľ poskytne rekreačný príspevok aj na rekreáciu v stane  (podľa §3 Vyhlášky 277/2008 Z. z. ubytovacím zariadením je aj kemping).

**Príklad č. 44 - Platba kartou bez pokladničného dokladu**  
V hoteli som platil za rekreáciu kartou, hotel mi vystavil faktúru a doklad o zaplatení z terminálu ale nevystavil pokladničný doklad. Zamestnávateľ mi takéto doklady nechce preplatiť .  
**Odpoveď**  
Ak je úhrada faktúry realizovaná platobnou kartou, dokladom o zaplatení z účtu je výpis (detail) platby, z ktorého je zrejmé, že vlastníkom účtu je zamestnanec, ktorý žiada o príspevok na rekreáciu.

**Príklad č. 45- Manželia spoločne na rekreácii a uplatnenie príspevku za oboch**  
Manželia boli spoločne na dovolenke v SR . Predložili spoločnú faktúru a obaja si chcú uplatniť príspevok. Môžeme obom vyplatiť príspevok ak sú na faktúre uvedení obaja manželia ako odberatelia? Ak môžeme vyplatiť príspevok len jednému z manželov, môže zamestnávateľ akceptovať faktúru na ktorej sú uvedení ako odberatelia obaja manželia?  
**Odpoveď**  
V takýchto prípadoch je potrebné vychádzať z predložených dokladov(zamestnávateľ v internom predpise stanovuje, aký doklad bude vyžadovať na zdokladovanie účasti na rekreácii).

Ak je na doklade (objednávke, vyúčtovacej faktúre a pod,.) uvedený ako adresát napr. manžel a fakturovaná suma za ubytovanie pre manžela  a manželku (príp. ak deti , či iné osoby žijúce s ním v domácnosti), príspevok si uplatňuje manžel aj na manželku (príp. ostatné osoby), ktoré sa rekreácie zúčastnili.

V prípade, ak je faktúra vystavená na obidvoch manželov a fakturované napr. ubytovanie pre manžela  s manželkou- príspevok si uplatní jeden z nich na obidve osoby (t. j. aj na zúčastnené osoby).

Ak by mali faktúru samostatne (len pre jednu osobu bez zúčastnenej osoby)uplatní si príspevok každý sám na seba.

Pri rekreačných poukazoch platí tento postup obdobne (zamestnávateľ napr. poskytne rekreačný poukaz v hodnote 275 eur a zamestnanec dokladuje účasť po uplatnení poukazu - preukaznosť daňového výdavku zamestnávateľa a následne rieši splnenie podmienok a oslobodenie poskytnutého príspevku).

**Príklad č. 46 -  Platba vykonaná druhom zamestnankyne s dispozičným účtom**  
Zamestnankyňa k žiadosti o príspevok na rekreáciu pre vlastné dieťa priložila účtovný doklad, ktorým bol výpis bankového účtu, ktorého súčasťou je označenie priateľa zamestnankyne. Zamestnankyňa oprávnené výdavky uhradila z účtu vedeného na svojho priateľa. K tomuto účtu je zamestnankyňa len disponentom. Zamestnankyňa žije s priateľom v spoločnej domácnosti, s ktorým spoločne uhrádza výdavky na túto domácnosť. Pýtate sa,  
či zamestnankyni vzniká nárok na príspevok na rekreáciu, ak splnila všetky ustanovené podmienky, ale úhradu oprávnených výdavkov vykonala z účtu svojho priateľa, pričom finančné prostriedky na tomto účte sú aj jej prostriedky a môže s nimi disponovať.   
**Odpoveď**  
Oprávnené výdavky by mali byť zaplatené z účtu zamestnanca, a preto zamestnanec by mal zamestnávateľovi predložiť výpis z účtu, na ktorom je jeho označenie. Ak zamestnanec preukáže úhradu oprávnených výdavkov z manželkinho účtu, možno aj takéto doklady považovať za preukazné v súlade s § 152a Zákonníka práce, za predpokladu, ak majú bezpodielové spoluvlastníctvo manželov. V tomto prípade zamestnankyňa predložila zamestnávateľovi výpis z účtu, na ktorom sú identifikačné údaje jej priateľa, čím preukazuje, že úhradu oprávnených výdavkov vykonal jej priateľ a nie ona. **Spôsob preukazovania týchto dokladov by si mal určovať zamestnávateľ**. Ak by zamestnankyňa preukázala zamestnávateľovi, že úhradu oprávnených výdavkov vykonala z vlastných finančných prostriedkov, napr. zamestnávateľ by zamestnankyni mesačne pripisoval mzdu na účet jej priateľa, ku ktorému má zamestnankyňa dispozičné oprávnenie, potom podľa nášho názoru aj takýto výpis z účtu možno považovať za preukazný v súlade s § 152a Zákonníka práce a zamestnankyni vzniká nárok na príspevok na rekreáciu.

**Príklad č. 47 -  Platba cez Zľavomat, ubytovacie zariadenie  nevystavilo vyúčtovací doklad**  
Zamestnanec zaplatil za rekreáciu cez zľavomat, ubytovacie zariadenie nevystavilo žiadny vyúčtovací doklad**,**akým spôsobom zdokladuje zamestnanec  účasť na rekreácii?   
**Odpoveď**  
Zamestnanec môže dokladovať účasť aj iným spôsobom - napr. **potvrdením**  ubytovacieho zariadenia o účasti s uvedením všetkých náležitostí- termín, meno zamestnanca a zúčastnených osôb, cena za pobyt  a spôsob úhrady (bezhotovostne). Zamestnávateľ v internom predpise stanovuje, aký doklad   bude vyžadovať na zdokladovanie účasti na rekreácii.

**Príklad č. 48-  Pobytový balík a účtovný doklad**  
Je alebo nie je v účtovnom doklade nutné uvádzať formuláciu "pobytový balík" (prípadne pobyt a názov pobytového balíka), ako rozhodujúcu skutočnosť na uplatnenie daňového zvýhodnenia a poskytnutia rekreačného príspevku v zmysle §152a ZP?

**Odpoveď**  
V § 152a ods. 4 Zákonníka práce sú vymedzené výdavky zamestnanca, ktoré sa považujú za oprávnené výdavky. Medzi takéto oprávnené výdavky patrí aj výdavok zamestnanca na pobytový balík obsahujúci ubytovanie najmenej  
na dve prenocovania a stravovacie služby alebo iné služby súvisiace s rekreáciou na území SR. Zamestnanec tieto výdavky preukáže zamestnávateľovi predložením účtovných dokladov, ktorých súčasťou **musí byť označenie zamestnanca**. Tak ako sa uvádza aj v Usmernení k príspevkom na rekreáciu s riešenými praktickými príkladmi ,  zamestnanec by mal predložiť taký doklad, ktorým preukáže splnenie požadovaných podmienok, t. j. aj skutočnosť, že zamestnanec výdavky vynaložil na oprávnené výdavky vymedzené v § 152a ods. 4 Zákonníka práce. Vzhľadom na uvedené, ak daňovník predloží zamestnávateľovi účtovný doklad, ktorým preukáže splnenie požadovaných podmienok, tento doklad postačuje na uplatnenie daňového zvýhodnenia a poskytnutie rekreačného príspevku v zmysle § 152a Zákonníka práce a to aj vtedy, ak na účtovnom doklade nie je uvedená formulácia „pobytový balík“.

**Príklad č. 49-  Poplatok za psa**  
Zamestnanec predložil faktúru za ubytovanie na ktorej je vyčíslená aj suma za domáce zviera (pes). Môžeme túto sumu započítať do výdavkov k preplateniu 55 % oprávnených nákladov?.      
**Odpoveď**  
Poplatok za psa nie je oprávneným výdavkom zamestnanca v súvislosti s poskytnutím príspevku na rekreáciu , nakoľko sa nejedná o výdavok vynaložený na osobu zamestnanca , prípadne  inú oprávnenú osobu.

**Príklad č. 50-  Začiatok školskej dochádzky pre účely rekreácie**  
Zamestnancovo dieťa  začne navštevovať základnú školu 1.9.2019 (absolvovalo už zápis do školy). Možno v tomto prípade dieťa považovať za žiaka základnej školy?      
**Odpoveď**  
Keďže podľa §150 ods.1 zákona č.245/2008 Z. z. (školský zákon) sa školský rok začína 1.septembra a končí sa 31.augusta nasledujúceho kalendárneho roka , v danom prípade sa ešte dieťa nepovažuje za žiaka základnej školy a teda zamestnanec nemá nárok na príspevok na rekreáciu za dieťa.

**Príklad č. 51-  Koniec školskej dochádzky pre účely rekreácie**  
Môžeme uznať tábor pre dieťa, ktoré 24.5.2019 dovŕšilo 15 rokov, k 30.6.2019 ukončilo základnú školu  a na strednú školu nastupuje až 1.9.2019?      
**Odpoveď**  
V súlade s §152a ods.4 ZP sú oprávnenými výdavkami aj preukázané výdavky zamestnanca na organizované viacdenné aktivity a zotavovacie podujatia počas školských prázdnin na území SR pre dieťa zamestnanca navštevujúce základnú školu alebo niektorý z prvých  štyroch ročníkov gymnázia s osemročným vzdelávacím programom. Žiakom 9. ročníka je dieťa až do konca školského roka, t. j. do 31.8.2019. Zamestnanec si teda môže uplatniť príspevok na rekreáciu v súlade  s §152a ZP aj na dieťa, ktoré v školskom roku 2018/2019 ukončuje 9. ročník základnej školy.

**Príklad č. 52-  Doklad na lanovku vystavený iným než ubytovacím zariadením**  
Môžeme uznať zamestnancovi dve faktúry (jedna ubytovanie, druhá nákup lístkov na lanovku) , obe znejúce na jedno meno zamestnanca v jednom termíne? Poskytovateľ ubytovania neposkytol lístky na lanovku a poskytovateľ lanovky neposkytol ubytovanie.  Môže zamestnávateľ uznať obe faktúry ako oprávnené náklady?     
**Odpoveď**  
Ustanovenie §152a ods.4 ZP vymedzuje výdavky zamestnanca, ktoré môže zamestnávateľ považovať za oprávnené. Podľa písm. b) tohto ustanovenia oprávnenými výdavkami sú aj preukázané výdavky zamestnanca na pobytový balík  obsahujúci najmenej dve prenocovania  a stravovacie služby alebo iné služby súvisiace  s rekreáciou (napr. využitie vleku alebo lanovky) na území SR. Podmienkou však je aby tieto výdavky súviseli s ubytovaním najmenej na dve prenocovania a súčasťou účtovného dokladu zamestnanca. V súlade s §152a ods.6 ZP ak nebol príspevok na rekreáciu poskytnutý prostredníctvom rekreačného poukazu, zamestnanec preukáže zamestnávateľovi oprávnené výdavky podľa odsekov 4 a 5 tohto zákona najneskôr do 30 dní odo dňa skončenia rekreácie predložením účtovných dokladov, ktorých súčasťou musí byť označenie zamestnanca. Z dokladov predložených zamestnancom nie je možné jednoznačne určiť, či využitie lanovky súviselo s ubytovaním, preukázané výdavky za lanovku musia byť súčasťou účtovného dokladu (faktúry) vystavenej ubytovacím zariadením.

**Príklad č. 53-  Nepretržité trvanie štátnozamestnaneckého pomeru**  
Štátny zamestnanec podľa §56 zákona o štátnej službe bol preložený na iný služobný úrad bez prerušenia (napr. z MF SR bol preložený na FR SR alebo z inej štátnej organizácie). Pri preložení na iný služobný úrad neprichádza k plneniu zákonných náležitostí, ktoré vyplývajú zo skončenia pracovného pomeru (preplatenie dovolenky) , tento nárok sa prenáša do nového služobného úradu. Je možné oslobodiť zamestnancovi príspevky na rekreáciu?     
**Odpoveď**  
Ak dochádza k zmene príslušného služobného úradu zamestnanca skončením jedného štátnozamestnaneckého pomeru k štátu (aj napr. v dočasnej štátnej službe) a bezprostredne nadväzujúcim vznikom nového štátnozamestnaneckého pomeru k štátu (aj napr. v dočasnej štátnej službe), podmienka nepretržitosti trvania štátnozamestnaneckého, resp. iného právneho vzťahu voči štátu je splnená. Rozsah a podmienky v tomto prípade neurčuje zákon o dani z príjmov, ale osobitný predpis, ktorým je Zákonník práce, na ktorý sa v §5 ods.7 písm. b) zákon o dani z príjmov odvoláva. V tomto prípade podmienka nepretržitosti trvania pracovného pomeru na účely oslobodenia zo závislej činnosti podľa §5 ods.7 písm. b) zákona o dani z príjmov , t. j. príspevku na rekreáciu štátnemu zamestnancovi je splnená. **Stanovisko vydané dňa 1.10.2019.**

**Príklad č. 54-  Doklad od českej cestovnej kancelárie**  
Môžeme uznať zamestnancovi faktúru vystavenú českou cestovnou kanceláriou (úhrada prebehla v CZK) za rekreáciu na Slovensku a potvrdenie ubytovacieho  zariadenia o ubytovaní na 2 noci na meno zamestnanca? Aký kurz sa použije pri prepočte na eurá ak ide o oprávnený výdavok na rekreáciu ?     
**Odpoveď**  
Ak zamestnanec preukázal vynaložené výdavky na služby cestovného ruchu s ubytovaním najmenej na dve prenocovania na území SR , možno tieto výdavky považovať za oprávnené výdavky na rekreáciu podľa §152a ZP. Na splnenie týchto podmienok  nemá vplyv úhrada za tieto služby, ktorú zamestnanec vykonal pre českú cestovnú kanceláriu. Zákon o dani z príjmov ani osobitný predpis nestanovuje kurz ktorý sa má v danom prípade použiť, preto možno použiť kurz určený a vyhlásený NBS   platný na deň, v ktorom zamestnanec vykonal úhradu.

**Príklad č. 55-  Doklad za ubytovanie v podnikových apartmánoch bez živnostenského oprávnenia**  
Môžeme uznať zamestnancovi faktúru vystavenú právnickou osobou  s prideleným IČO a DIČ, ktorá vlastní apartmány,  ale v predmete činnosti nemá uvedenú činnosť služby cestovného ruchu spojené s ubytovaním, resp. samostatné ubytovacie služby ?     
**Odpoveď**  
Výdavky, ktoré možno uplatniť v rozsahu a za podmienok ustanovených zákonom o dani z príjmov sú výdavky na pracovné a sociálne podmienky a starostlivosť o zdravie vynaložené na príspevky na stravovanie a príspevky na rekreáciu zamestnancov poskytované **za podmienok ustanovených Zákonníkom práce**. Za oprávnené výdavky nemožno považovať úhrady vykonané na základe účtovného dokladu, ktorý zamestnancovi vystavila osoba , ktorá nemá živnostenské oprávnenie . Definícia ubytovacieho zariadenia vychádza z Vyhlášky Ministerstva hospodárstva SR z 26.júna 2008, ktorou sa ustanovujú klasifikačné znaky na ubytovacie zariadenia  pri ich zaraďovaní do kategórií a tried, ktorá je ustanovená podľa §30 ods.2 zákona č.455/1991 Zb. o živnostenskom podnikaní v z. n. p. Kategorizácia sa vzťahuje na ubytovacie zariadenia, ktoré prevádzkujú podnikatelia poskytujúci ubytovanie a s ním spojené služby **na základe živnostenského oprávnenia**(uvedená definícia sa nachádza aj v Usmernení k rekreáciám).

**Príklad č. 56 - Uvoľnený odborár**  
Môžeme uznať zamestnancovi (dlhodobo uvoľnenému odborárovi na výkon funkcie podľa§136 ods.3 ZP)  príspevok na rekreáciu za podmienok dohodnutých v kolektívnej zmluve ak jeho pracovný pomer stále trvá a zamestnávateľ mu poskytuje náhradu mzdy?     
**Odpoveď**  
V súlade  s §136 ods.3 ZP zamestnávateľ uvoľní zamestnanca dlhodobo na výkon funkcie v odborovom orgáne pôsobiacom u tohto zamestnávateľa za podmienok dohodnutých v kolektívnej zmluve a na výkon funkcie člena zamestnaneckej rady po dohode so zamestnaneckou radou. Ak ide o dlhodobé uvoľnenie, ide o prekážku v práci z dôvodov všeobecného záujmu a zamestnanec v tomto prípade nevykonáva činnosť pre zamestnávateľa, preto nie je zrejmé prečo mu poskytuje náhradu mzdy.  Pre dlhodobo uvoľnených právo na príspevok automaticky nevyplýva. Ak by však v KZ bolo výslovne dojednané že tomuto zamestnancovi okrem náhrady mzdy bude vyplácaný aj príspevok na rekreáciu, potom patrí zamestnancovi patrí príspevok na rekreáciu, pretože KZ zamestnávateľa zaväzuje. Podľa zákona o dani z príjmov by bolo možné príspevok oslobodiť a uznať za daňový výdavok, ak by boli splnené ostatné ustanovenia §152a ZP.

**Príklad č. 57 - Fa vystavená cestovnou kanceláriou**  
Môžeme uznať zamestnancovi  príspevok na rekreáciu, ak je faktúra vystavená cestovnou kanceláriou a nie je potvrdenie od ubytovacieho zariadenia o uskutočnení rekreácie?          
**Odpoveď**  
Podľa Usmernenia č.4/DzPaÚ/2019/MU k príspevkom na rekreáciu s riešenými praktickými príkladmi, účtovným dokladom na účely aplikácie §152a ZP by mal byť "vyúčtovací doklad" vystavený priamo ubytovacím zariadením, čo zároveň potvrdzuje, že rekreácia bola uskutočnená. Usmernenie nevylučuje možnosť vystavenia takéhoto dokladu cestovnou kanceláriou, avšak pokiaľ takýto doklad vystaví cestovná kancelária pred uskutočnením rekreácie  potom nie je zrejme , že sa zamestnanec skutočne zúčastnil predmetnej rekreácie. Ak teda bola rekreácia realizovaná prostredníctvom cestovnej kancelárie, ktorá vystavila zamestnancovi preukazný účtovný doklad pred uskutočnením rekreácie, je potrebné k takémuto účtovnému dokladu vyžadovať aj iný doklad, napr. potvrdenie ubytovacieho zariadenia o tom, že sa zamestnanec skutočne rekreácie zúčastnil, tak ako to deklaruje.

**Príklad č. 58 - Dieťa v tábore a doklad vystavený na jeho meno**  
Môžeme uznať zamestnancovi  doklad o absolvovaní tábora pre deti znejúci na meno jeho dieťaťa vystavený subjektom, ktorý nemá v predmete  činnosti "ubytovacie služby"  (napr. centrum voľného času, alebo škola)?      
**Odpoveď**  
Podľa ustanovenia §152a ods.4 písm. d) ZP oprávnenými výdavkami na rekreáciu sú preukázané výdavky zamestnanca na organizované viacdenné aktivity a zotavovacie podujatia počas školských prázdnin  na území SR pre dieťa zamestnanca navštevujúce základnú školu alebo niektorý z prvých štyroch ročníkov osemročného gymnázia s osemročným vzdelávacím programom... Zamestnanec preukazuje oprávnené výdavky predložením účtovných dokladov, ktorých súčasťou musí byť **označenie zamestnanca**(§152a ods.6 ZP). V prípade oprávnených výdavkov na rekreáciu podľa §152a písm. a) až c) ZP musí byť splnená podmienka ubytovania najmenej na dve prenocovania. Výnimkou sú oprávnené výdavky podľa §152a ods.4 písm. d) ZP , nakoľko výdavky na tieto aktivity nemusia byť viazané na prenocovania v ubytovacom zariadení SR. V danom prípade teda nepostačuje doklad s označením dieťaťa, ktoré sa zúčastnilo aktivít, pričom nie je rozhodujúcou skutočnosťou to, či organizátor podujatia má v predmete podnikania poskytovanie ubytovacích služieb, resp. služieb cestovného ruchu. Z účtovných dokladov však musí byť zrejmé to, že dieťa definované v §152a ods.4 písm. d) ZP sa zúčastnilo danej aktivity a oprávnené výdavky uhradil zamestnanec, ktorý o príspevok na rekreáciu žiada.

**Príklad č. 59 - Sudca a rehabilitačný pobyt**  
Sudca sa zúčastnil rehabilitačného pobytu. Podľa §50 ods.4 z.č.385/2000 Z. z. o sudcoch a prísediacich má nárok na náhradu nákladov najviac do výšky 35 € na deň(max. sumu určuje Inštrukcia Ministerstva spravodlivosti SR č.11/2012). Sudca bol na pobyte 12 dní, za 1 deň zaplatil 80 eur . Má nárok na rozdiel v sume 80-35=45 eur \*12 dní uplatniť si u zamestnávateľa príspevok na rekreáciu vo výške 55 %?      
**Odpoveď**  
Zákon č.385/2000 Z. z. a Inštrukcia zaraďuje absolvovanie preventívnej rehabilitácie medzi zdravotnú starostlivosť, počas ktorej je sudca viazaný dodržiavať liečebno-preventívne opatrenia. Obdobie absolvovania rehabilitačného pobytu teda nemožno považovať za absolvovanie rekreácie a teda výdavky sudcu na preventívnu rehabilitáciu podľa §50 z. č. 385/2000 Z. z. nemožno považovať za oprávnené výdavky na rekreáciu..

**Príklad č. 60 - Nepretržitosť pracovného pomeru v štátnej a verejnej službe**  
Ak dôjde v priebehu kalendárneho  roka k "premiestneniu" štátnych zamestnancov medzi jednotlivými služobnými úradmi bez prerušenia služobného pomeru,  považuje sa podmienka uvedená v §152a ods.3  prvá veta  ZP(zamestnanec môže za kalendárny rok požiadať o príspevok na rekreáciu len u jedného zamestnávateľa  za splnenú? Týka sa to aj zamestnancov pri výkone práce vo verejnom záujme ak napríklad prechádzajú z jednej rozpočtovej organizácie do druhej organizácie v rámci jedného rezortu ?     
**Odpoveď**  
V zmysle §1 ods.2 zákonač.55/2017 Z. z.  o štátnej službe  v z. n. p. sa štátna služba vykonáva v štátnozamestnaneckom pomere k štátu . Ak dochádza k zmene príslušného služobného úradu zamestnanca skončením jedného štátnozamestnaneckého  pomere k štátu a bezprostredne nadväzujúcim vznikom nového štátnozamestnaneckého pomeru k štátu, **podmienka nepretržitosti trvania štátnozamestnaneckého, resp. iného právneho vzťahu voči štátu je splnená**. Avšak pri kontinuálnej zmene pracovnoprávneho vzťahu uzatvoreného v zmysle zákona č.552/2003 Z. z. o výkone prác vo verejnom záujme v z. n. p.  pri prechode z jednej rozpočtovej  organizácie do druhej rozpočtovej  organizácie , splnenie podmienky nepretržitosti trvania tohto vzťahu sa sleduje podľa Zákonníka práce a teda, ak dochádza k zmene zamestnávateľa, **podmienka nepretržitosti trvania pracovnoprávneho vzťahu nie je splnená.**Podmienka nepretržitosti trvaniaštátnozamestnaneckého vzťahu na účely poskytnutia príspevkov na rekreáciu je **splnená** **u tých štátnych zamestnancov**u ktorých v priebehu sledovaného obdobia došlo k prechodu medzi rozpočtovými organizáciami v rámci jedného rezortu, pokiaľ ich štátnozamestnanecký pomer trvá nepretržite najmenej 24 mesiacov. Táto skutočnosť sa **nevzťahuje** na zamestnancov vykonávajúcich prácu vo verejnom záujme. Otázky týkajúce sa pracovnoprávnych a štátnozamestnaneckých vzťahov je potrebné riešiť v spolupráci s príslušnými rezortmi.

**Príklad č. 61 - Kombinácia ubytovania  a prenájmu na faktúre vystavenej spoločnosťou poskytujúcou tieto služby**  
Spoločnosť, ktorá má v predmete činnosti "ubytovacie služby bez poskytovania pohostinských činností a prenájom nehnuteľnosti spojený s poskytovaním iných základných služieb spojených s prenájmom" vystavila zamestnancovi faktúru za poskytnutie izby od 20. do 26.7.2019 , pričom v deň príchodu a v deň  odchodu fakturuje "prenájom izby" , v ostatné dni fakturuje ubytovanie. Faktúra bola zaplatená v hotovosti, čo je na faktúre potvrdené spoločnosťou poskytujúcou ubytovacie služby  a prenájom. Možno takto vystavenú  faktúru považovať za oprávnené výdavky na rekreáciu podľa §152a ZDP?  
**Odpoveď**  
Ak zamestnanec preukáže, že spoločnosť mu poskytla ubytovacie služby, ktoré využíval s osobami vymedzenými v §152a ZP, potom možno úhradu považovať za oprávnené výdavky v súlade s §152a ZP. Ak spoločnosť priamo na faktúre potvrdila prijatie platby za ubytovanie v hotovosti na fakturovanú sumu, nie je potrebné aby zamestnanec predkladal iný doklad o úhrade, napr. pokladničný doklad z ERP.

**Príklad č. 62 - Dve faktúry vystavené rôznymi osobami v jednom ubytovacom zariadení**  
Zamestnanec absolvoval rekreačný pobyt v ubytovacom zariadení, v ktorom mu bolo poskytnuté ubytovanie aj strava, avšak prevádzka ubytovania má jedného prevádzkovateľ a strava druhého. Zamestnanec predložil dve faktúry, pričom fa za ubytovanie bola vystavená právnickou osobou a fa za stravu fyzickou osobou. Obe faktúry spolu časovo súvisia a obsahujú všetky ustanovené náležitosti.Je možné obe faktúry uznať ako príspevok na rekreáciu ?  
**Odpoveď**  
Ustanovenie §152a ods.4 ZP vymedzuje výdavky zamestnanca , ktoré sa považujú za oprávnené výdavky. Podľa písm.b) uvedeného ustanovenia, oprávnenými výdavkami sú aj preukázané výdavky zamestnanca na pobytový balík obsahujúci ubytovanie najmenej na dve prenocovania a stravovacie služby alebo iné služby súvisiace s rekreáciou na území SR . Podmienkou však je aby tieto výdavky súviseli s ubytovaním najmenej na dve prenocovania a súčasťou účtovného dokladu musí byť označenie zamestnanca. V uvedenom prípade zamestnanec predložil zamestnávateľovi faktúry za ubytovanie a stravu znejúce na jeho meno s rovnakým termínom realizácie služby. Napriek tomu, že fa sú vystavené rôznymi dodávateľmi, jedná sa o jedno a  to isté ubytovacie zariadenie, v ktorom boli stravovacie služby poskytnuté inou osobou , a preto podľa nášho názoru niet pochýb, že výdavky na stravu súviseli s ubytovaním.